Up-426/00
Natisni
Opravilna št.:
Up-426/00
Datum odločitve:
21. 1. 2002
ECLI:
ECLI:SI:USRS:2002:Up.426.00
Akt:
Ustavna pritožba A. A. zoper sklep Vrhovnega sodišča št. II Ips 598/97 z dne 25. 3. 1998 v zvezi s sklepom Višjega sodišča v Mariboru št. Cp 521/97 z dne 13. 5. 1997 in sklepom Okrajnega sodišča v Mariboru št. Nz 659/93 z dne 30. 1. 1997
Izrek:
Ustavna pritožba A. A. zoper sklep Vrhovnega sodišča št. II Ips 598/97 z dne 25. 3. 1998 v zvezi s sklepom Višjega sodišča v Mariboru št. Cp 521/97 z dne 13. 5. 1997 in sklepom Okrajnega sodišča v Mariboru št. Nz 659/93 z dne 30. 1. 1997 se zavrže.
Evidenčni stavek:
Ker je ustavna pritožba prepozna, pritožnica pa tudi ni uspela s predlogom za vrnitev v prejšnje stanje, je Ustavno sodišče njeno ustavno pritožbo zavrglo.
Geslo:
Rok za vložitev ustavne pritožbe, prepozna ustavna pritožba.
Pravna podlaga:
Zakon o Ustavnem sodišču (ZUstS), 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
12. 12. 2000
Vrsta odločitve:
sklep
Vrsta rešitve:
zavrženje
Dokument:
US21197
Up-426/00-
21. 1. 2002
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 21. januarja 2002
s k l e n i l o :
Ustavna pritožba A. A. zoper sklep Vrhovnega sodišča št. II Ips 598/97 z dne 25. 3. 1998 v zvezi s sklepom Višjega sodišča v Mariboru št. Cp 521/97 z dne 13. 5. 1997 in sklepom Okrajnega sodišča v Mariboru št. Nz 659/93 z dne 30. 1. 1997 se zavrže.
O b r a z l o ž i t e v
1. Z ustavno pritožbo pritožnica izpodbija v izreku navedene sodne odločbe, s katerimi so sodišča v nepravdnem postopku zavrnila njen predlog za denacionalizacijo. Predlaga, naj Ustavno sodišče o ustavni pritožbi odloča kljub temu, da je zamudila rok za njeno vložitev. Kot razloge za zamudo roka pritožnica navaja svoje slabo zdravstveno stanje, napačen pravni pouk svojega odvetnika ter dejstvo, da od odvetnika ni prejela dokumentov v zvezi z obravnavano zadevo.
2. Po prvem odstavku 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je treba ustavno pritožbo vložiti v 60 dneh od vročitve izpodbijanega posamičnega akta. V posebno utemeljenih primerih lahko ustavno sodišče izjemoma odloča o ustavni pritožbi, ki je vložena po izteku tega roka (tretji odstavek 52. člena ZUstS).
3. Pritožnici je bil izpodbijani sklep Vrhovnega sodišča vročen dne 27. 5. 1998, ustavna pritožba vložena dne 11. 12. 2000 je torej prepozna. Pritožničin predlog za obravnavanje prepozne ustavne pritožbe je Ustavno sodišče ob smiselni uporabi določb Zakona o pravdnem postopku (Uradni list RS, št. 26/99 - v nadaljevanju ZPP) obravnavalo kot predlog za vrnitev v prejšnje stanje (116. člen ZPP v zvezi s 6. členom ZUstS). Pogoj, določen v tretjem odstavku 52. člena ZUstS, da gre za posebno utemeljen primer, se namreč nanaša na utemeljenost ustavne pritožbe po vsebini, pritožnica pa navaja razloge za prepozno vložitev ustavne pritožbe.
4. Predlog za vrnitev v prejšnje stanje je treba vložiti v petnajstih dneh od dneva, ko je prenehal vzrok, zaradi katerega je stranka zamudila rok; če je pozneje zvedela za zamudo, pa od dneva, ko je za to zvedela; po treh mesecih od dneva zamude se ne more več zahtevati vrnitev v prejšnje stanje (drugi in tretji odstavek 117. člena ZPP v zvezi s 6. členom ZUstS). Pritožnici je bil izpodbijani sklep vročen dne 27. 5. 1998, rok za vložitev ustavne pritožbe se je iztekel dne 27. 7. 1998. Predlog za vrnitev v prejšnje stanje, vložen dne 11. 12. 2000, je torej prepozen. Iz vsebine ustavne pritožbe in njenih prilog tudi ne izhaja, da gre v obravnavani zadevi za posebno utemeljen primer, ki bi opravičeval izjemno odločanje o prepozno vloženi ustavni pritožbi.
5. Ker v obravnavanem primeru ne gre za posebno utemeljen primer iz tretjega odstavka 52. člena ZUstS, pritožnica pa tudi ni uspela s predlogom za vrnitev v prejšnje stanje, je bilo treba njeno prepozno ustavno pritožbo zavreči.
6. Senat Ustavnega sodišča je sprejel ta sklep na podlagi prve alinee prvega odstavka 55. člena in 6. člena ZUstS ter prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik senata dr. Lojze Ude in člana Franc Testen in dr. Dragica Wedam- Lukić.
Predsednik senata:
dr. Lojze Ude